Opdateret

Er du som fodgænger træt af, at folk på skateboard suser om ørene på dig, så er der ikke godt nyt, for nu bliver det lovligt. Transport-, Bygnings- og Boligministeriet har på vegne af Ole Birk Olesen (LA) sendt et lovforslag til høring, der blandt handler om at sidestille folk på skateboard med rulleskøjter - og de betragtes som gående.

Dykker man ned færdselsloven kan man nemlig læse sig frem til, at det er mere eller mindre ulovligt at køre på skateboard i Danmark. Der står:

'Der må ikke på vej køres på rullebræt eller laves glide- eller kælkebaner. På vej bortset fra legegader må der ikke leges eller spilles bold til ulempe for færdslen.'

Og med vej menes der:

'Vej, gade, cykelsti, fortov, plads, bro, tunnel, passage, sti eller lignende, hvad enten den er offentlig eller privat.'

Det har man i ministeriet nu sat sig for at se nærmere på. Men faktisk kommer lovforslaget om skateboards på baggrund af en helt anden teknologisk udvikling. Der er tale om alle de små, nye motoriserede køretøjer, der vinder indpas i det danske bybillede, og som forslaget har inddelt i to forskellige grupper. Den første gruppe bliver beskrevet som selvbalancerende køretøjer med ét eller to hjul, herunder Segways og Solowheels. Sidstnævnte fungerer som en Segway, men er ethjulet. Med i denne grupper er også motordrevne skateboards.

Den anden gruppe køretøjer omfatter elcykler, motoriserede løbehjul og motoriserede kickbikes, der vel nærmest kan betegnes som et løbehjul med cykelhjul. En moderne Væltepeter om man vil.

Og her kommer vi tilbage til skateboards. Det noget ældre køretøj - eller legetøj - er også nævnt i lovforslaget som et såkaldt rullebræt. Der står således at folk på skateboards skal sidestilles med rulleskøjter, hvor føren efter de nuværende regler betragtes som gående. Det bliver derfor lovligt for at færdes på fortove med et skateboard, og kun når der ikke er et fortov eller lignende, skal skateboardere trække ud på vejene.

Screening af andre lande

I efteråret 2015 begyndte Trafik- og Byggestyrelsen at kigge på de øvrige europæiske lande, for at få et overblik over lovgivningen, regler for køretøjernes tekniske specifikationer og ikke mindst de adfærdsmæssige krav til førerne. Derudover har styrelsen også ledt efter statistik for ulykker, der involverer de alternative køretøjer. Og nu er lovforslaget så sendt til høring.

Læs hele lovforslaget her.

Opdatering: Ingeniøren havde tidligere skrevet, at folk på skateboard i det nye lovforslag blev sidestillet med cyklister, og derfor skulle ud på vejene.